Krafan er um endurreisn velferðarkerfisins Kjördæmisráð Samfylkingarinnar í Norðvesturkjördæmi hélt aðalfund sinn í Landnámssetrinu í Borgarnesi síðastliðinn laugardag . Á fundinum voru nokkrar ályktanir samþykktar , þar sem meðal annars var krafist kosninga strax , endurreisn velferðarkerfis , gjaldfrjálsa heilbrigðisþjónustu , traust í samfélaginu , að unnið verði gegn fátækt og mismunun , stofnun auðlindasjóðs , breytt fiskveiðistjórnunarkerfi og nýja stjórnarskrá . „ Samfylkingin í Norðvesturkjördæmi telur að það samrýmist ekki hugsjónum jafnaðarmanna að starfrækja eignarhaldsfélög á lágskattasvæðum . Það grefur undan velferðarkerfinu og sanngjarnri skiptingu á byrðum samfélagsins . “ Þá telur flokkurinn að verkefni stjórnmálanna á komandi mánuðum og misserum sé að endurreisa velferðarkerfið , tryggja samfélagslegan arð af auðlindum landsins og endurvekja traust í samfélaginu eftir áföll í efnahags - og stjórnmálalífi frá efnahagshruninu 2008 og fram á þennan dag . „ Eftir þriggja ára stjórnartíð Framsóknar - og Sjálfstæðisflokks hefur ójöfnuður aukist í samfélaginu , velferðarkerfið er stórlaskað og mikilvægir innviðir á borð við samgöngukerfið vanræktir . Því er nú knýjandi þörf fyrir grunngildi jafnaðarstefnunnar við stjórnun landsins . Nú er mikilvægara en nokkru sinni að vinna gegn fátækt og mismunun og auka jöfnuð milli einstaklinga , þjóðfélagshópa , landshluta og atvinnuvega . Fyrstu skref þurfa vera leiðrétting á kjörum aldraðra og öryrkja ; stórátak í húsnæðismálum og umbætur í skattamálum sem miða að því m.a. að burðugar atvinnugreinar leggi aukinn skerf til samfélagslegra verkefna . Nauðsynlegt er að á Íslandi starfi öflugur , óháður og ríkisrekinn fjölmiðill . “ Þá er krafan sterk meðal félagsmanna um lýðræðisumbætur og að krafan um auðlindir í þjóðareigu með nýrri stjórnarskrá er enn í fullu gildi . „ Gera þarf breytingar á fiskveiðistjórnunarkerfinu með almennum , sanngjörnum leikreglum sem nýtast samfélaginu ekki síður en atvinnugreininni . Mikilvægt er að á Íslandi fái þrifist öflugt atvinnulíf sem leggur drjúgan skerf af mörkum til samneyslunnar . Sjálfbærni og virðing fyrir náttúru og umhverfi eiga að vera forsenda við nýtingu auðlinda landsins og grundvöllur heildstæðrar auðlindastefnu . Stefna ber að stofnun auðlindasjóðs og eðlilegri gjaldtöku fyrir auðlindanýtingu til að fjármagna samfélagsleg verkefni , uppbyggingu innviða og rannsóknir í þágu atvinnuvega . Trúverðugleiki og heilindi eru forsenda heilbrigðra stjórnarhátta . Jafnaðarmenn eiga nú að fylkja sér um velferðina , samneysluna og ábyrgð í stjórnmálum undir merkjum Samfylkingarinnar , “ segir meðal annars í ályktun fundarins .